Эдгар Аляхновіч

**Эдгар Аляхновіч** ( 17 траўня 1987 году) — беларускі футбаліст і трэнэр. Працуе галоўным трэнэрам дублюючага складу берасьцейскага «Дынама». У 2013—2014 гадах правёў 15 матчаў у складзе нацыянальнай зборнай Беларусі, у якіх забіў 1 гол.

## Кар’ера
### Клюбная
Выхаванец берасьцейскага СДЮШАР-5, па заканчэньні якой, аднак, Эдгара адмовіліся браць у дубль мясцовага «Дынама». Таму ён паступіў у ВНУ на праграміста. Але празь некаторы час ўсё ж такі далучыўся да дублю берасьцейскае каманды. У 2007 годзе дэбютаваў у асноўнай камандзе, а на наступны год быў ужо трывалым гульцом асноўнага складу «Дынама». У сьнежні 2009 году стаў гульцом барысаўскага БАТЭ. У складзе БАТЭ пачаў выступаць на пазыцыі апорнага паўабаронцы, але нярэдка далучаўся да нападаў сваёй каманды, забіў даволі шмат галоў стрэламі здалёк.

У сэзоне 2013 году Эдгар, які да таго гуляў выключна паўабаронцу, пачаў выкарыстоўвацца на пазыцыі правага абаронцы. У выніку амаль увесь сэзон правёў на гэтай пазыцыі, толькі зрэдку выступаючы ў апорнай зоне. У ліпені 2013 году падоўжыў кантракт з БАТЭ да 2016 году. У сэзоне 2014 году, па вяртаньні ў каманду Анры Хагуша, страціў месца правага абаронцы. У пачатку сэзону звычайна толькі выходзіў на замену, але ўлетку пачаў зьяўляцца ў пачатковым складзе ў апорнай зоне. Зь верасня, аднак, зноў пачаў толькі быць гульцом ратацыі. У канцы сэзону 2014 году вярнуўся на пазыцыю правага абаронцы. У сэзоне 2015 году страціў месца ў асноўным складзе ды пачаў зьяўляцца на полі эпізадычна. У студзені 2016 году падоўжыў кантракт з барысаўчанамі. У чэмпіянаце 2016 году правёў усяго 5 матчаў за асноўную каманду, пасьля чаго быў пераведзены ў дубль.

У студзені 2017 году перайшоў да складу салігорскага «Шахцёра». У складзе салігарчанаў замацаваўся ў якасьці асноўнага апорнага паўабаронцы. У студзені 2018 году зьявілася інфармацыя, што Аляхновіч можа пакінуць «Шахцёр», пазьней футбаліст ня трапіў на замежны збор каманды. У лютым 2018 году на правах арэнды стаў гульцом жодзінскага «Тарпэда-БелАЗ», дзе быў футбалістам першай адзінаццатцы. У сьнежні 2018 году вярнуўся з арэнды ў «Шахцёр», але неўзабаве пакінуў салігорскі клюб па заканчэньні кантракта.

У студзені 2019 году быў аб’яўлены гульцом менскага «Дынама». У сэзоне 2019 году шмат прапусьціў праз траўмы. Пазьней вярнуўся на гульнявую пляцоўку і быў трывалым гульцом асноўнага складу, а таксама капітанам каманды. У сьнежні 2020 году па заканчэньні кантракта пакінуў «Дынама». З студзеня 2021 году трэнаваўся зь берасьцейскага «Дынама» і ў лютым склаў з клюбам дамову. Замацаваўся ў пачатковым складзе каманды і стаў ейным капітанам. У лютым 2022 году падоўжыў пагадненьне з клюбам. У сьнежні 2022 году падпісаў новы кантракт з «Дынама» да канца 2024 году. У лютым 2025 году стала вядома, што паўабаронца скончыў кар’еру і стаў галоўным трэнэрам дублюючага складу клюбу.

### Міжнародная
21 сакавіка 2013 году дэбютаваў у нацыянальнай зборнай Беларусі ў таварыскім матчы супраць зборнай Ярданіі.

## Узнагароды
; БАТЭ:
* Чэмпіён Беларусі: 2010, 2011, 2012, 2013, 2014
* Уладальнік Кубка Беларусі: 2010
* Уладальнік Супэркубка Беларусі: 2010, 2011, 2013, 2014

; «Шахцёр»:
* Бронзавы прызэр чэмпіянату Беларусі: 2017

## Статыстыка

## Крыніцы

## Вонкавыя спасылкі
* Афіцыйны сайт БАТЭ, Эдгар Аляхновіч
* Статыстыка «ПБ-Инфо»

Катэгорыя:Беларускія футбалісты
Катэгорыя:Футбалісты зборнай Беларусі